चीन तुरंत नेपाल को मदद पहुंचाने में नाकाम साबित हो रहा है क्योंकि पिछले अप्रैल महीने में नेपाल में आए भयंकर भूकंप के बाद नेपाल और चीन से सटे कई रास्ते बंद हो गए थे. नेपाल के सिंधुपाल्चोक जिले और चीन के तातोपानी जिले को जोड़ने वाली करीब 27 किलोमीटर लंबी सड़क भूकंप की वजह से पूरी तरह से बरबाद हो गई है. इस से पहले नेपाल ने 4 अक्तूबर को भारत को धमकी और चेतावनी देने के अंदाज में कहा था कि अगर भारत पैट्रोलियम व बाकी जरूरी सामानों को नेपाल भेजने पर रोक लगाता है तो मजबूर हो कर चीन के साथ जाना पड़ेगा. और कुछ ही दिनों में नेपाल ने अपनी मंशा चीन के साथ जा कर जाहिर कर दी. नेपाल के राजदूत दीप कुमार उपाध्याय ने कहा कि नेपाल सरकार की किसी भी भूल से पैदा हुए भ्रम और नकारात्मक बातों को भुला कर भारत को सही दिशा में आगे बढ़ना चाहिए. इस से दोनों ही देशों को फायदा होगा. वहीं नेपाल में भारत के राजदूत रंजीत राय लगातार नेपाल सरकार से संपर्क साध कर जरूरी सामानों की आपूर्ति बहाल करने की दिशा में बात करते रहे.